Зауэ уIэгъэншэ хъуркъым
Ди газетым зэрытетащи, мазаем и 15-м Налшык къалэ щекIуэкIащ Афганистан Республикэм советыдзэхэр къызэрырашыжрэ илъэс 24-рэ зэрырикъум теухуа Iуэхугъуэхэр.
Ветеран Къэтей Къазбэч и гукъэкIыжхэр къеIуатэ. Пщэдджыжьым сыхьэти 10-м «Налшык» спорт комплексым щызэхашащ IэпщэрыбанэмкIэ ныбжьыщIэхэм я зэпеуэ. Ар къызэрагъэпэщащ КъБР-м Спортымрэ туризмэмкIэ, ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэхэм, «Урысей зэкъуэт» партым и Къэбэрдей-Балъкъэр щIыналъэ къудамэм и гъэзэщIакIуэ комитетым, Афганистаным щызэуахэмрэ зауэ зэпэщIэувэныгъэхэм хэтахэмрэ я зэгухьэныгъэм, IэпщэрыбанэмкIэ федерацэм.
ЕкIуэкI Iуэхум и мыхьэнэм и инагъыр зыхыуигъащIэу, спорт макъамэ лъэщ къэIуащ. Фащэ зэкIужхэмкIэ зэщыхуэпыкIа, зыхэтыну зэхьэзэхуэм зэрыхуэхьэзырыр зи нэгум къищ щIалэхэр стадион утыкум къихьащ. Зэпеуэм кърихьэлIа нэхъыжьыфIхэм ныбжьыщIэхэм яхуэгъэза псалъэ Iущ куэд жаIащ а махуэм. Афганистаным щызэуахэм я зэгухьэныгъэм и тхьэмадэ Тхьэгъэлэдж Тимур жиIащ:
«Налшык» спорт комплексым щекIуэкI зэпеуэм кърихьэлIахэр. — Ветеранхэм я фэеплъу къызэдгъэпэща спорт зэхьэзэхуэхэм мыр я еянэщ. Iуэхум, сыт щыгъуи хуэдэу, фыкъызэрыхыхьам папщIэ ныбжьыщIэхэм фIыщIэ фхудощI. ЩIалэгъуалэрщ къэкIуэнур зейр. ЕхъулIэныгъэ фиIэну, зывузэщIыну дынывохъуэхъу! Фыщалъхуа щIыналъэр, фыкъызыхэкIа лъэпкъыр, абы и бзэр, и щэнхабзэр фIыуэ флъагъу. Ауэ зыщывмыгъэгъупщэ псоми ди зэхуэдэ зы къэралыгъуэшхуэ дызэрисри, хуей хъужыкъуэмэ, абы дыкъыщхьэщыжыну дызэрикъалэнри.
А зэхьэзэхуэм къищынэмыщIа, Налшык къалэ и дей хадэм, Афганистаным щызэуахэм я фэеплъым деж, пэкIу щекIуэкIащ. ЦIыху куэд щызэхуэса дауэдапщэр екIуу къызэгъэпэща хъуат. Абы кърихьэлIащ КъБР-м и Iэтащхьэм и Администрацэм, республикэм и Дзэ комиссариатым, Афганистаным щызэуахэм я зэгухьэныгъэм, Налшык къалэ администрацэм, КъБР-м Спортымрэ туризмэмкIэ, ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэхэм, «Уры- сей зэкъуэт» политикэ партым и щIыналъэ къудамэм, КъБР-м ис муслъымэнхэм я дин IуэхущIапIэм, хабзэхъумэ органхэм я лIыкIуэхэр, еджакIуэ цIыкIухэмрэ абыхэм я егъэджакIуэхэмрэ.
«Урысей зэкъуэт» партым и щIыналъэ къудамэм и унафэщI Канунниковэ Татьянэ Тхьэгъэлъэдж Тимур тыгъэ ирет. — Фи махуэ фIыуэ, ныбжьэгъу лъапIэхэ! — жиIащ Налшык къалэ администрацэм и тхьэмадэм и къуэдзэ Дол Анжелэ, зэхуэсыр къыщызэIуихым. — Афганистаным щыIа советыдзэхэм ящыщу иужьрей полкыр 1989 гъэм мазаем и 15-м ди къэралым къихьэжащ. Псори зэхэту а къэралым щыIа ди зауэлIхэм ящыщу мин 14-р хэкIуэдащ, мини 6-р зауэм къикIыжа иужь илIыкIыжащ ягъуэта уIэгъэхэм. Къэбэрдей-Балъкъэрым щыщу цIыху 55-м къагъэзэжакъым. Дэ нобэ абыхэм я адэ-анэхэм захуэдгъазэу жыдоIэ: «ФIыщIэ ин фхуэфащэщ, Хэкур фIыуэ зылъагъу бын зэрывгъэсам папщIэ!»
ПэкIум къыщыпсэлъащ КъБР-м и Iэтащхьэм и Администрацэм и унафэщIым и къуэдзэ Власов Александр:
— Афганистан Республикэм щекIуэкI демократие зэхъуэкIыныгъэхэр а лъэпкъым дагъэкIуэтэну я мураду абы щызэуа, щыхэкIуэда ди лъахэгъухэр дигу къыщыдгъэкIыжкIэ, къыжыIапхъэу къыщIэкIынщ а зэманым Хэкум здигъакIуэ щIыпIэм икIэщIыпIэкIэ нэсыныр дэтхэнэ зы совет зауэлIым и дежкIи къалэн нэхъыщхьэу зэрыщытар, — жиIащ абы.
Зэхьэзэхуэр щекIуэкIым. АдэкIэ псалъэ иратащ Афганистаным щекIуэкIа зауэм хэта, КъБР-м къэрал кIуэцI IуэхухэмкIэ и министр Васильев Сер- гей.
— Афганистаным советыдзэхэр къызэрырашыжрэ илъэс 24-рэ зэрырикъум теухуа дауэдапщэхэр нобэ СССР-м хэту щыта дэтхэнэ зы щIыналъэми щокIуэкI, — жиIащ министрым. — ЩIалэгъуалэм зыныфхузогъазэ: Хэкур зэрахъумэм и щапхъэ фиIэщ фэ нобэ. Си фIэщ мэхъу, хуей хъужыкъуэмэ, фыщалъхуа Къэбэрдей-Балъкъэрми ди къэралми факъызэрыщхьэщыжынур.
— КъыттекIуауэ ди дзэхэр а къэралым къикIыжакъым, — жиIащ Ветеранхэм я Налшык къалэ советым и тхьэмадэ Абдуллаев Мустэфа. — ДыздэщыIахэм, абы щыдгъэзэщIа къалэным папщIэ фIыщIэ ин къытхуащIу дыкъэкIуэжащ. Абы щыгъуэ дунейм и зы дэтхэнэ щIыпIэми нэрылъагъу щыхъуащ ди къэралым къыфIэлIыкIыу, пщIэ къыхуащIу щытын зэрыхуейр. НыбжьыщIэхэм вжызоIэ: цIыху щыпкъэу дунейм фытет, сыт хуэдэ лъэпощхьэпо фримыхьэлIэми, фи гум дахагъэрэ пэжыгъэрэ ивгъэлъ!
Зэхьэзэхуэр щекIуэкIым. МВД-м и жылагъуэ советым хэт, генерал-лейтенант Щоджэн Хьэчим жиIащ а къэралым щекIуэкIа зауэм зэрыхэтам нэмыщI, ди цIыхухэм абы заводхэр, школхэр, сабий садхэр зэрыщаухуар.
«Зауэм зэкъуэш ищIахэр» ветеран зэгухьэныгъэм жэуап зыхь и секретарь ГъукIэ Хьэсэнбий ШынагъуэншагъэмкIэ федеральнэ къулыкъуу КъБР-м щыIэм и цIэкIэ Афганистаным щызэуа зауэлIхэм ехъуэхъуащ, «Афганистаным советыдзэхэр къызэрырашыжрэ илъэс 15 ирокъу» юбилейнэ медалхэмрэ ЩIыхь тхылъхэмрэ яхуигуэшащ.
КъБР-м ис муслъымэнхэм я IуэхущIапIэм и тхьэмадэ Дзасэжь Хьэзрэталий дыуэ яригъэщIащ Афганистаным щекIуэкIа зауэм хэкIуэдахэм папщIэ.
Зэхыхьэм и кIэм удз гъэгъахэр фэеплъым тралъхьащ.
ИужькIэ зэIущIэм хэтахэр ХьэтIохъущокъуэм и цIэр зезыхьэ зыгъэпсэхупIэ паркым щыIэ МафIэ мыужьыхыжым деж зауэм хэкIуэдахэм щахуэщыгъуащ, удз гъэгъахэр тралъхьащ.
КЪУМАХУЭ Аслъэн.
Сурэтхэр Мамий Руслан трихащ.
